مکه مکرمه

مکه مکرمه د مسلمانانو لپاره تر ټولو مقدسه ښار دی، چیري چي مسجد الحرام او کعبه موقعيت لري، او د مسلمانانو د لمونځ کولو قبله ګڼل کیږي. مکه مکرمه د سعودي عربستان په لویدیځ کي د مدینې منورې نه تقریباً ۴۰۰ کیلومتره جنوب ته، د طایف ښار څخه تقریباً ۷۵ کیلومتره لویدیځ ته او د جدې ښار نه ۷۲ کیلومتره په واټن کي د سره سمندر سره نېږدې موقعيت لري. یاد ښار ته تر ټولو نږدې بندر د جدې اسلامي بندر دی او تر ټولو نږدې نړیوال هوايي ډګر یې د ملک عبد العزيز نړیوال هوايي ډګر دی.  

مکه مکرمه د ۲۵/۲۱ عرض البلد او ۴۹/۳۹ طول البلد په تقاطع کي ځای پر ځای ده، چي دا د جیولوژیکي جوړښتونو له مخي تر ټولو له سختو ځایونو څخه ګڼل کیږي؛ ځکه چي زیاتي ډبري یې د ګرېنایټ په بڼه او بیخي کلکي دي.  

د مکې مکرمې مساحت تقریباً ۸۵۰ کیلومتره مربع دی، چي له دې څخه ۸۸ کیلومتره مربع یې د خلکو استوګنځای ګڼل کیږي. په ښار کي د حرم شریف شاوخوا سیمه تقریباً ۶ کیلومتره مربع ده، او د سمندر له کچي څخه ددې مبارک ښار لوړوالی تقریباً ۲۷۷ متره دی. 

مکه په پیل کي یو کوچنئ کلی وو، چي په یوه وچه دره کي پروت او له هره اړخه ورباندي غرونه راتاو وه. د حضرت ابراهیم او حضرت اسماعیل په عصر کي دلته د خلکو رسمي استوګنه پیل سوه، او کله چي حضرت ابراهیم(ع) خپله مېرمن هاجر او زوی اسماعیل د اللهﷻ په امر په دې وچه صحرا کي پرېښودل، ورسره سم د یو الهي معجزې له مخي د زمزم څاه دلته راوټوکېدی، او وروسته د کعبې د ودانۍ بنسټ هم د حضرت ابراهیم او د هغه د زوی اسماعیل(ع) په لاسونو کښېښودل سو. 

د ۲۰۲۲ کال احصایو له مخي د مکې نفوس شاوخوا ۲،۳۸۵،۵۰۹ تنه وو. دغه ښار ډیر مهم اسلامي او مقدس ځایونه لري، چي تر ټولو مهم یې مسجد الحرام دی، چې د مسلمانانو لپاره تر ټولو مقدس ځای دی او د اسلامي شریعت له مخي د مسلمانانو سفر ورته واجب دی، لکه څنګه چي حضرت محمد صلی الله علیه وسلم فرمايي: «مسافري یوازې درې جوماتونو ته کېږي: زما جومات، مسجد الحرام او مسجد الاقصی.»
Category:Articles containing Arabic-language text
وېشنيزه:اسلام